Da lahko razumemo izraza hiša na ključ in hiša na delni ključ, moramo poznati vseh pet gradbenih faz. Prva gradbena faza pomeni pripravo terena in postavitev temeljev hiše. Druga gradbena faza vključuje izdelavo kleti, če je objekt podkleten. Tretja gradbena faza zajema postavitev nosilnih sten vseh etaž, medetažne plošče, postavitev strešne konstrukcije in vsa krovska ter kleparska dela. Četrta gradbena faza vključuje izdelavo fasade, postavitev predelnih sten in grobo napeljavo inštalacij. Izraz hiša na delni ključ pomeni hišo, ki je v četrti gradbeni fazi. Marsikdo se odloči, da se bo od tukaj naprej končnih del lotil v lastni režiji.
To je prava odločitev za vse tiste, ki imajo z gradnjo že nekaj izkušenj in so temu pripravljeni posvetiti tudi precej časa in ustvarjalnosti. Od tukaj naprej vas čakajo vsa potrebna slikopleskarska in finomontažna dela, montaža sanitarne opreme, notranjih vrat, polaganje talne in stenske obloge in še kaj. Če nimate izkušenj in niste prepričani, kako se projekta lotiti, je bolje, da delo prepustite izkušenim mojstrom. Z nestrokovnim znanjem lahko namreč naredite veliko škode in nepotrebnih stroškov.Če tudi zaključna dela zadnje, pete, gradbene faze prepustite strokovnjakom, je to gradnja hiše na ključ. Zajema vse zaključene inštalacije, slikopleskarska in steklarska dela, talne obloge, sanitarno opremo ... Manjka samo še notranja oprema, sicer pa je hiša pripravljena na takojšnjo vselitev.